Saludu a primavera

Salude, o primavera.
Tue torras de grazia signora
a sa terra, a s’aèra.
S’ammentu de s’ierru est bi’ancora

Cun sas frittas tempestas
cando tue t’affaccias d’improvvisu
cun tantas caras festas,
cun sos incantos tuos, cun su risu

De s’àera e de sa terra
rinnovada in colores e in lughes.
Dae s’adde a sa serra
sa gloria tua bella in altu giughes.

Sos campos fioridos,
sos alvures fozidos, sos incantos
de pibiosos nidos,
ponen in dogni coro amenos cantos.

Sas rundines dae mare,
sos pastores chi torrana a s’altura,
tottu a ti laudare
sun prontos, primavera dulch’e pura.

Sos nìnnigos sonoros,
sas festas de isposos e d’isposas,
tue tottu sos coros
coronas de fiores e de rosas.

Finzas sos campossantos
ue dromin sos mortos, si fiorini
e in tantos incantos
sun pius lastimados sos chi morini.

Gai in mesu a s’amore,
a sa gioia tua, o primavera,
non mancat su dolore
de nos giamare cun boghe severa.